CELEX: 32021D0626
Language: fi
Date: 2021-04-14 00:00:00
Title: Komission täytäntöönpanopäätös (EU) 2021/626, annettu 14 päivänä huhtikuuta 2021, InvestEU-portaalin perustamisesta ja sen teknisten eritelmien vahvistamisesta

16.4.2021   
               
               
                  FI
               
               
                  Euroopan unionin virallinen lehti
               
               
                  L 131/183
               
            
         KOMISSION TÄYTÄNTÖÖNPANOPÄÄTÖS (EU) 2021/626,
         annettu 14 päivänä huhtikuuta 2021,
         InvestEU-portaalin perustamisesta ja sen teknisten eritelmien vahvistamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon InvestEU-ohjelman perustamisesta ja asetuksen (EU) 2015/1017 muuttamisesta 24 päivänä maaliskuuta 2021 annetun Euroopan parlamentin ja neuvoston asetuksen (EU) 2021/523 (1) ja erityisesti sen 26 artiklan,
         sekä katsoo seuraavaa:
         
                     (1)
                  
                  
                     InvestEU-portaalin olisi osaltaan lisättävä ja vauhditettava unionin investointihankkeiden kehittämistä ja toteuttamista.
                  
               
                     (2)
                  
                  
                     Asetuksen (EU) 2021/523 26 artiklan 2 kohdan nojalla InvestEU-portaaliin otetaan ainoastaan hankkeet, jotka ovat unionin oikeuden ja toimintapolitiikkojen mukaisia. Hyväksymisperusteet olisi vahvistettava sen varmistamiseksi, että vaatimukset täyttyvät.
                  
               
                     (3)
                  
                  
                     InvestEU-portaalin läpinäkyvän hallinnoinnin varmistamiseksi olisi vahvistettava sen tekniset eritelmät,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Perustetaan InvestEU-portaali. Sen on oltava liitteessä esitettyjen teknisten eritelmien mukainen.
         
         
            2 artikla
            Hankkeiden sisällyttämisessä InvestEU-portaalin on noudatettava seuraavia kriteerejä:
            
                        a)
                     
                     
                        hanketta (tai pienemmistä hankkeista koostuvaa ohjelmaa) varten tarvittavien investointien on oltava vähintään 500 000 euroa;
                     
                  
                        b)
                     
                     
                        hankkeen on sovelluttava asetuksen (EU) 2021/523 liitteen II mukaisiin aloihin, joilla voidaan toteuttaa rahoitus- ja investointitoimia;
                     
                  
                        c)
                     
                     
                        hankkeiden toteuttajaa ei ole suljettu pois unionin talousarviosta rahoitettavista sopimuksista eikä sille ole määrätty seuraamuksia ammatin harjoittamiseen liittyvästä vakavasta virheestä, rikollisesta toiminnasta tai merkittävistä puutteista Euroopan parlamentin ja neuvoston asetuksen (EU, Euratom) 2018/1046 (2) mukaisten velvoitteiden täyttämisessä;
                     
                  
                        d)
                     
                     
                        hanke ei saa muodostua asetuksen (EU) 2021/523 liitteessä V olevassa B kohdassa määritellyistä soveltamisalan ulkopuolelle jäävistä toimista;
                     
                  
                        e)
                     
                     
                        hanke on toteutettava unionissa tai jossakin jäsenvaltioon sidoksissa olevassa SEUT-sopimuksen liitteessä II tarkoitetussa merentakaisessa maassa tai alueella;
                     
                  
                        f)
                     
                     
                        hanke ei saa aiheuttaa komissiolle maineriskejä;
                     
                  
                        g)
                     
                     
                        hankkeen toteuttaminen on alkanut tai sen toteuttamisen odotetaan käynnistyvän kolmen vuoden kuluessa siitä, kun hankkeen sisällyttämistä InvestEU-portaaliin on haettu;
                     
                  
                        h)
                     
                     
                        hanke on kuvattu hanketta koskevassa hakemuksessa selvästi investointihankkeeksi, ja hakemuksessa esitetyt tiedot ovat tarkkoja ja niissä täsmennetään hankkeen toteuttamiseen tarvittavan rahoituksen määrä; ja
                     
                  
                        i)
                     
                     
                        hanke on sopusoinnussa unionin lainsäädännön ja politiikkojen kanssa.
                     
                  
         
            3 artikla
            InvestEU-portaaliin sisällyttämistä koskevan hakemuksen käsittelystä ei saa periä maksua.
         
         
            4 artikla
            Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 14 päivänä huhtikuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 107, 26.3.2021, s. 30.
         
            (2)  Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).
      
      
         
            LIITE
            
               INVESTEU-PORTAALIN TEKNINEN ERITELMÄ
            
            1.   Yleiskuvaus
            InvestEU-portaali on helposti saatavilla oleva ja käyttäjäystävällinen hanketietokanta, jossa annetaan asiaankuuluvaa tietoa kustakin hankkeesta. Näin se myös tarjoaa hankkeiden toteuttajille kanavan, jossa ne voivat esitellä sijoittajille hankkeita, joille ne hakevat rahoitusta. Yksityiskohtaiset hanketiedot asetetaan ainoastaan rekisteröityjen käyttäjien saataville.
            Hankkeen julkaiseminen InvestEU-portaalissa ei tarkoita sitä, että Euroopan komissio olisi hyväksynyt hankkeen. Hankkeen ottaminen InvestEU-portaaliin ei rajoita päätöksiä, jotka koskevat asetuksen (EU) 2021/523 tai minkä tahansa muun unionin välineen mukaisen tuen piiriin tuettaviksi valittavia lopullisia hankkeita, tai päätöksiä, jotka koskevat julkista rahoitusta.
            InvestEU-portaalin tärkeimmät osatekijät ovat seuraavat:
            
                        1)
                     
                     
                        julkinen portaali: InvestEU-ohjelman verkkosivuston osa, joka sisältää julkisesti saatavilla olevia tietoja, muun muassa
                        
                                    —
                                 
                                 
                                    hankekartan (interaktiivinen rekisteröidyille käyttäjille) ja
                                 
                              
                                    —
                                 
                                 
                                    maittain, aloittain ja muiden keskeisten kriteerien perusteella ryhmitellyn hankeluettelon (korttinäkymässä);
                                 
                              
                  
                        2)
                     
                     
                        rekisteröidyille käyttäjille tarkoitettu verkkoalusta (”palvelupiste”): InvestEU-ohjelman tietojärjestelmän osa, joka mahdollistaa käyttäjien (mukaan lukien hankkeiden toteuttajat ja sijoittajat) rekisteröinnin ja tarjoaa yksityiskohtaisia tietoja, kuten
                        
                                    —
                                 
                                 
                                    ainoastaan rekisteröityneiden käyttäjien saatavilla olevan yksityiskohtaisia hankekuvauksia sisältävän tietokannan (jäsenneltyä tiivistelmätietoa yksittäisistä hankkeista) ja
                                 
                              
                                    —
                                 
                                 
                                    erityisosioita hankkeiden toteuttajia ja sijoittajia varten, jotta ne voivat esittää hankkeita julkaistavaksi verkossa ja tarkastella julkaistuja hankkeita;
                                 
                              
                  
                        3)
                     
                     
                        sisäinen alusta (”taustajärjestelmä”): InvestEU-ohjelman tietojärjestelmän osa, jota komission yksiköt käyttävät alkuarviointi- ja hallinnointitarkoituksiin.
                     
                  2.   InvestEU-portaalin hallinnointi
            InvestEU-portaalia hallinnoi komissio. Hankkeiden toteuttajat eli yksityiset ja julkiset oikeussubjektit tuottavat portaalin sisällön. Portaalia voidaan tukea kohdennetuilla tapahtumilla.
            Hankkeiden toteuttajat ja muut verkkosivuston rekisteröityneet käyttäjät voivat osallistua InvestEU-portaalin toimintaan, jos ne hyväksyvät portaalin ehdot. Näillä ehdoilla pyritään varmistamaan, että hankkeiden toteuttajilta saadut, portaalissa julkaistut tiedot ovat laadukkaita. Samalla ehdoissa tehdään selväksi, ettei Euroopan komissio takaa julkaistujen tietojen paikkansapitävyyttä eikä sitä voida saattaa vastuuseen mistään hankkeen julkaisemisesta seurauksena olevasta vaatimuksesta.
            Verkkosivustolla on vastuuvapauslauseke, jolla ilmoitetaan käyttäjille, että komissio ei voi taata julkaistujen tietojen paikkansapitävyyttä ja että mahdollisten sijoittajien on huolehdittava siitä, että ne arvioivat hankkeet, muun muassa niiden taloudelliset ja kaikki muut sijoituspäätöksen kannalta merkitykselliset näkökohdat, käyttämällä omia tavanomaisia due diligence -menettelyjään.
            Kansallisen tason neuvontapalveluista on esitettävä katsaus. Komissio välittää hankkeet, jotka täyttävät 2 artiklassa asetetut ehdot, asiaankuuluville InvestEU-ohjelman toteutuskumppaneille. Tapauksen mukaan ja jos neuvonta-aloite on laadittu, komissio välittää tällaiset hankkeet myös InvestEU-neuvontakeskukselle.
            3.   Hankkeiden alkuarviointi
            Komission yksiköt suorittavat hankkeiden alkuarvioinnin 2 artiklassa säädettyjen portaaliin sisällyttämistä koskevien kriteereiden perusteella. Jotkin validointiprosessiin sisältyvät tekniset tehtävät, kuten hankkeen toteuttajan tunnistetietojen todentaminen, voidaan ulkoistaa kolmansille osapuolille. Jäsenvaltioita pyydetään nimeämään yksi tai useampi yhteyshenkilö sellaisten, erityisesti avaruus-, puolustus- ja kyberturvallisuusalalla toteutettavien hankkeiden alkuarviointia varten, joilla on tosiasiallisia ja suoria turvallisuusvaikutuksia. Varhaishavainta- ja poissulkemisjärjestelmää (EDES) on käytettävä tarpeen mukaan.
            Hankkeiden toteuttajien toimittamien tietojen julkaiseminen evätään, jos tiedot ovat virheellisiä tai hanke ei täytä 2 artiklassa säädettyjä vaatimuksia.
            Hanketta koskevat tiedot poistetaan InvestEU-portaalista, jos hankkeen toteuttaja ei ole päivittänyt niitä kolmeen vuoteen.